|  |  |  |
| --- | --- | --- |
|  | **Perustelumuistio** |  |
|  |  |  |
| Palveluosasto / Peruspalveluyksikkö |  | LVM/1353/03/2019 |
| Maija Mansikkaniemi | 26.8.2019 | Julkinen |
|  |  |  |

Liikenne- ja viestintäministeriön maantielautoista annetun asetuksen 18 §:n muuttamisesta

# PÄÄASIALLINEN SISÄLTÖ

Liikenne- ja viestintäministeriön asetukseen maantielautoista (20/2006) lisättäisiin 18 §:ään uusi momentti, jonka sisältämällä siirtymäsäännöksellä mahdollistettaisiin niiden lossin kuljettajien työssä jatkaminen, jotka eivät täytä uutta, 1.1.2019 voimaan tullutta vaatimusta normaalista värinäöstä (liikenne- ja viestintäministeriön asetus maantielautoista annetun asetuksen muuttamisesta (1156/2018), 5 § 2 mom.).

# PERUSTELUT

## Nykytilan arviointi

Liikenne- ja viestintäministeriön asetus maantielautoista annetun asetuksen muuttamisesta (1156/2018) tuli voimaan 1.1.2019. Asetuksella muutettiin mm. liikenne- ja viestintäviraston maantielautoista antaman asetuksen (20/2006) 5 §:ää sellaisina kuin se on muutettuna osin asetuksella (1667/2009).

Tammikuun alussa 2019 voimaan tulleella muutoksella asetuksen 5 § 2 mom. muutettiin niin, että lossin kuljettajan on osoitettava lääkärintodistuksella, että hän kykenee erottamaan meriteiden sääntöjen ja sisävesisääntöjen mukaiset alusten yhteentörmäämisen ehkäisemiseksi säädetyt merkkivalot ja -kuviot sekä äänimerkit. Lääkärintodistuksesta on käytävä ilmi, että lossin kuljettaja täyttää ajokorttilain (386/2011) 17 §:ssä säädetyt ryhmää 1 koskevat terveysvaatimukset, että hän tarvittaessa kuulolaitetta käyttäen ainakin toisella korvalla kuulee tavallisen puheäänen neljän metrin etäisyydeltä ja että hänellä on normaali värinäkö.

Asetusmuutoksen yhteydessä ei huomioitu, että osa nykyisistä lossin kuljettajista ei täytä uudistetun maantielautta-asetuksen normaalia värinäkövaatimusta. He ovat kuitenkin työskennelleet vuosia, osa jopa vuosikymmeniä ammatissaan puutteellisella värinäöllä ilman ongelmia. Maantielautta-asetukseen ehdotetaankin lisättäväksi siirtymäsäännös, jolla sallitaan niiden lossin kuljettajana ennen 1.1.2019 toimineiden lossin kuljettajien ammatissa jatkaminen, jotka eivät täytä asetuksen 5 §:n 2 momentissa tarkoitettua normaalia värinäköä koskevaa vaatimusta.

Siirtymäsäännös olisi tarpeen, koska lossin kuljettajat eivät voi hakea laivaväen lääkärintarkastuksista annetun lain (1171/2010) 13 §:ssä tarkoitettua poikkeuslupaa, koska kyseistä lakia ei sovelleta heihin.

## Esityksen valmistelu

Ehdotus on valmisteltu virkatyönä liikenne- ja viestintäministeriössä yhteistyössä Liikenne- ja viestintäviraston kanssa.

Asetusluonnos perustelumuistioineen oli lausuntokierroksella XX.8.-XX.9.2019. Lausuntoja pyydettiin Suomen Lauttaliikenne Oy:ltä, Suomen Merimies-Unioni SMU ry:ltä ja Suomen Laivapäällystöliitto ry:ltä, minkä lisäksi esitys oli vapaasti kommentoitavana Lausuntopalvelu.fi -portaalissa. Lausuntoja saatiin yhteensä xx kpl. Lausunnoissa kiinnitettiin huomioita…

Yhteenveto lausunnoista on saatavissa säädöshankkeen Hankeikkunassa (LVM026:00/2019).

## Esityksen vaikutukset

Muutos mahdollistaa lossin kuljettajan työssä jatkamisen niiden ennen 1.1.2019 kuljettajana aloittaneiden osalta, jotka eivät maantielautoista annetun asetuksen 5 § 2 mom. vaatimusta normaalista värinäöstä. Uusilta kuljettajilta edellytetään normaalia värinäköä. Liikenne- ja viestintäviraston arvion mukaan siirtymäsäännös ei vaaranna merenkulun tai sisävesiliikenteen turvallisuutta.

# YKSITYISKOHTAISET PERUSTELUT

**Liikenne- ja viestintäministeriön asetus maantielautoista annetun asetuksen 18 §:n muuttamisesta**

Asetuksenantovaltuus: laki liikennejärjestelmästä ja maanteistä (503/2005) 6 § 4 mom.

**18 §**. *Voimaantulo.* Pykälään lisättäisiin uusi 3 momentti, jonka mukaan:

*Asetuksen 5 §:n 2 momentissa tarkoitettua normaalia värinäköä koskevaa vaatimusta ei sovelleta henkilöön, joka on työskennellyt lossin kuljettajana ennen 1 päivää tammikuuta 2019. Hänen on kuitenkin kyettävä erottamaan 5 §:n 2 momentissa tarkoitetut merkkivalot ja –kuviot.*

# VOIMAANTULO

Esitetään, että asetusmuutos tulisi voimaan syksyllä 2019.